UMugabe Uhuga Osomabhizimusi bakweleJapan
UMugabe wethule amazwi la ngemva komhlangano awenze lenkokheli yeJapan ebalisa inhloko kahulumende uMnu Shinzo Abe kanye leNkosi uAkihito.
WASHINGTON — UMongameli Robert Mugabe ucele osomabhizimusi bakwele Japan ngoMvulo ukuthi bazevula amabhizimusi eZimbabwe, wabathembisa ukuthi bazathola inzuzo ephezulu. UMugabe wethule amazwi la ngemva komhlangano awenze labakhokheli beJapan ababalisa inhloko kahulumende uMnu Shinzo Abe kanye leNkosi uAkihito. UMugabe unxuswe nguhulumende weJapan njalo uhamba lomkakhe uGrace leziphathamandla zikahulumende. Uhambo lolu luza ngaphambilini komhlangano weSixth Tokyo International Conference on Africa Development ozakwenzelwa kweleKenya ngenyanga ezayo. Umkhokheli weJapan uMnu Abe wazise ukuthi uhulumende wakhe sephe eleZimbabwe imali eyizigidi ezinhlanu zamadola eMelika ezasetshenziswa kunhlelo zokulungisa imigwaqo. Uthe njalo iJapan izaqhubeka isebenzelana leZimbabwe phezu kokuqinisa ubudlelwano kwezamabhizimusi. Uhulumende uthi amankampani akwamanye amazwe asebenzela eZimbabwe angakalandeli umthetho weIndeginization kumele aphume aphele kunsukwana ezizayo. Ngalokhu, ingcwethi kwezenotho uMnu Masimba Kuchera utshele iStudio 7 ukuthi kaboni uMugabe esenelisa ukuhuga osomabhizimusi bakweleJapan. "Udubo esilalo ngolokuthi ama-policies ethu kawavumeli ukuthi osomabhizimusi bakwamanye amabhizimusi babuye khonapha eZimbabwe," kutsho uKuchera.